Muzvare Khupe Vanoshanyira Nzvimbo Dzine Chirwere cheCholera
Sangano reWorld Health Organization rinoti vanhu vanodarika zviuru gumi vanogona kufa nechirwere che cholera panosvika Kurume gore rino
MDC inotungamirwa naVaMorgan Tsvangirai yafamba neMuvhuro munzvimbo dzemuHarare dzakatarisana nedambudziko rechirwere checholera. Chirwere ichi chinonzi chauraya vanhu vanodarika mazana mana kubva pachakanga muna Nyamavhuvhu, asi dzimwe nyanzvi munyaya dzehutano dzinoti vanhu vanodarika zviuru zvitatu vafa nechirwere ichi, sezvo vanhu vazhinji vari kufira mudzimba dzavo. Bato iri raenda kuBudiriro pamwe nekuchipatara che Beatrice richiona mamiriro akaita zvinhu munyaya dzehutano. Chikwata chafamba munzvimbo idzi changa chichitungamirwa nemutevedzeri wemutungamiri webato iri, Muzvare Thokozane Khupe, vachitsigirwa nemunyori anoona nezvehutano, Dr Henry Madzorere, pamwe nemunyori anoona nezvekuburitswa kwemashoko, VaNelson Chamisa nevamwe. Zvinonzi Muzvare Khupe varwadzikana zvikuru apo vaona mazana nemazana evanhu vanga vachida kurapwa paBudiriro Polyclinic muHarare. Patience Rusere weStudio7 aita hurukuro nenhengo yeMDC iri mukomiti inoona nezvehutano, VaBlessing Chebundo, kuti tinzwe zvavaona. Ukuwo sangano reWorld Health Organization rinoti chirwere checholerachikasapedzwa munyika, vanhu vanodarika zviuru gumi vanogona kufa panosvika mwedzi waKurume gore rinouya, sezvo zvipatara zvizhinji zvakavharwa nepamusana pekushaya mari, uye kuramwa mabasa kuri kuita vana chiremba, vana mukoti, pamwe nevamwe vashandi vemuzvipatara zvehurumende. Hurumende, kubudikidza negurukota rezvehutano, Dr David Parirenyatwa, inoti matambudziko akatarisana nebazi rezvehutano pamwe nemunyika mose, anogona kupera chete kana munyika mukaumbwa hurumende yemubatanidzwa. Ukuwo sangano ravana chiremba vanorwira kodzero dzevanhu, re Zimbabwe Association of Doctors for Human Rights, rinoti chirwere ichi chichanetsa kupera, sezvo munyika musina mvura yakachena. Sachigaro vesangano iri, Dr Douglas Gwatidzo, vanoti kunyange hazvo vari kuedza nepavanogona napo kubatsira vanhu vari kubatwa nechirwere ichi, hurumende inofanirwa kuzvipira mukugadzirisa dambudziko iri. Patience Rusere weStudio7 aita hurukuro naVaGwatidzo kuti tinzwe pfungwa dzavo pamwe nemaonero avo zviri kuitika panyaya yecholera. Dzimwe Nhau Kubva kuStudio7...